Uvær raste i Sogn og Fjordane
Det var så ille at Loen Skylift valgte å stenge mens været raste, men det gikk heldigvis fort over igjen. Janne Hogrenning Eimind sto ved moloen da været plutselig slo om. – Det kom høye bølger som slo inn over alt. Vinden kom ned gjennom dalen og bølgene vasket med seg pukk og stein, sier hun til VG. – Dette er det mest ekstreme jeg har sett, men heldigvis gikk det bra. Og heller ikke politiet har fått melding om ulykker i forbindelse med det plutselige væromslaget. – Vi har ikke fått meldinger om ulykker, forteller operasjonsleder Vibeke Næss i Vest politidistrikt i VG. Men politiet ble varslet om at det var veldig mye vær i området. – Og vi har fått noen brannmeldinger etter lynnedslag, sier Næss. Ved Loen Skylift, gondolbanen i Nordfjord som går fra havnivået og opp til det 1011 meter høye fjellet Hoven, valgte man å stenge mens det blåste som verst.– Det var en vegg med vind som kom. Og lyn og troden. Det var også en god del regn, forteller assisterende driftsleder ved Loen Skylift, Sondre Nesje, til VG. Det var rundt 1515 at ruskeværet gjorde sin entre og da VG snakket med Nesje ved 1730-tiden var gondolbanen i drift igjen. Ifølge NRK ble også turister, breførere og båtførere på den andre siden av Jostedalsbreen overrasket av det kraftige og akutte uværet. – Det kom en virvelvind rett over vannet og svingte inn til den minste kaia vår. Den snudde hele kaia og tok med seg landgangen på land, så der var det plutselig ikke noe sted å legge til lenger, forteller båtfører Sigrid Gjelland til NRK.
En vegg av vind. Regn og lyn og torden. Det var ettermiddagsværet tirsdag i indre Sogn og Fjordane.